ବର୍ଷ ବର୍ଷ ଧରି ଅଭିଶପ୍ତ ଜୀବନ ବିତାଉଛନ୍ତି କୁମୁଟିପଙ୍କାଳ ଗ୍ରାମବାସୀ : ମୌଳିକ ସୁବିଧା ଏଠାରେ ସାତସପନ : ଗ୍ରାମରେ କେବେ ପଡିବ ପ୍ରଶାସନ'ର ପାଦ ?
Forgot your password?
A password will be e-mailed to you.
Odisha Broadcast ( OB News )
ବର୍ଷ ବର୍ଷ ଧରି ଅଭିଶପ୍ତ ଜୀବନ ବିତାଉଛନ୍ତି କୁମୁଟିପଙ୍କାଳ ଗ୍ରାମବାସୀ : ମୌଳିକ ସୁବିଧା ଏଠାରେ ସାତସପନ : ଗ୍ରାମରେ କେବେ ପଡିବ ପ୍ରଶାସନ'ର ପାଦ ?
ପାରଳାଖେମୁଣ୍ଡି (ଓବି ନ୍ୟୁଜ) (ଗଣେଷ କୁମାର ରାଜୁ) ; ଗ୍ରାମର ବିକାଶରୁ ହିଁ ଦେଶର ବିକାଶ ସମ୍ଭବ । ଗ୍ରାମାଞ୍ଚଳ ଲୋକଙ୍କ ନିକଟ'ରେ ବିକାଶ'ର ଛିଟା ପହଞ୍ଚାଇବା ପାଇଁ ରାଜ୍ୟ ଓ କେନ୍ଦ୍ର ସରକାର'ଙ୍କ ପକ୍ଷରୁ ମାଳମାଳ ଯୋଜନା ସାଙ୍ଗକୁ କୋଟି କୋଟି ଟଙ୍କା ଖର୍ଚ୍ଚ କରାଯାଉଛି , ହେଲେ ଏହାର ସୁଫଳ ଲୋକଙ୍କ ଠାରେ କେତେ ପହଞ୍ଚୁଛି , ତାକୁ ନେଇ ଏଠାରେ ଏକ ବିରାଟ ପ୍ରଶ୍ନବାଚୀ ସୃଷ୍ଟି ହୋଇଛି । ନା ଏଠାରେ ପ୍ରଶାସନ'ର ପାଦ ପଡୁଛି , ନା ନିର୍ବାଚିତ ଜନ-ପ୍ରତିନିଧି'ଙ୍କ ପାଦ ପଡୁଛି । ବିକାଶ ଏଠାରେ ସମ୍ପୂର୍ଣ୍ଣ ଭାବେ ଅପହଞ୍ଚ ହୋଇପଡିବା ସହ ସାତସପନ ହୋଇପଡିଛି । ଦେଶ ସ୍ବାଧୀନତା'ର ୭୫ ବର୍ଷ ବିତି ଯାଇଥିଲେ ମଧ୍ୟ ବର୍ଷ ବର୍ଷ ଧରି ଲାଗି ରହିଥି ସମସ୍ୟା'ର ସମାଧାନ ହେବା ପରିବର୍ତ୍ତେ ଏହା ବଢ଼ିବାରେ ଲାଗିଛି । ବିକାଶ ପାଇଁ ମାଳ ମାଳ ଯୋଜନା ସହିତ ଜନ୍ମ'ରୁ ମୃତ୍ୟୁ ପର୍ଯ୍ୟନ୍ତ ଅର୍ଥାତ ମଶାଣି'କୁ ଗଲା ପର୍ଯ୍ୟନ୍ତ ସରକାର'ଙ୍କ ପକ୍ଷରୁ କୋଟି କୋଟି ଟଙ୍କା ଖର୍ଚ୍ଚ କରାଯାଉଛି ହେଲେ ଅଞ୍ଚଳ'ର କି ଅଞ୍ଚଳବାସୀ'ଙ୍କ ସମସ୍ୟା'ର ଚିତ୍ର'ରେ କୋଣସି ପରିବର୍ତ୍ତନ କିଛିନାହିଁ । ବର୍ଷ ବର୍ଷ ଧରି ଗ୍ରାମବାସୀ ସମସ୍ତ ମୌଳିକ ସୁବିଧାରୁ ସମ୍ପୂର୍ଣ୍ଣ ଭାବେ ବଞ୍ଚିତ ହୋଇ ଏକ ଅଭିଶପ୍ତ ଜୀବନ ବିତାଇ ଆସୁଛନ୍ତି , ଏଭଳି ଏକ ଗ୍ରାମ ଦେଖିବାକୁ ମିଳିଛି , ଗଜପତି ଜିଲ୍ଲା ରାଃ-ଉଦୟଗିରି ବ୍ଲକ ଅନ୍ତର୍ଗତ ଆଦିବାସୀ ବହୁଳ ପୁରୁଣାପାଣି ପଞ୍ଚାୟତ'ର କୁମୁଟିପଙ୍କାଳ ଗ୍ରାମ ।
ଗଞ୍ଜାମ-ଗଜପତି ଜିଲ୍ଲା ସୀମାନ୍ତ'ରେ ବୃଷା ଓ ବାଗଦେଇ ପାହାଡ଼ ଘେରରେ ଏକ ସମତାଳିଆ ଅଞ୍ଚଳ'ରେ ରହିଛି , ଗଜପତି ଜିଲ୍ଲା'ର ଏହି ଆଦିବାସୀ ବହୁଳ ଗ୍ରାମ କୁମୁଟିପଙ୍କାଳ । ୨୬ ଗୋଟି ଆଦିବାସୀ ପରିବାର'ର ୧୦୦'ରୁ ଉର୍ଦ୍ଧ୍ବ ଲୋକ ବସବାସ କରନ୍ତି ଏହି ଗ୍ରାମରେ । ବର୍ଷ ବର୍ଷ ଧରି ଗ୍ରାମବାସୀ ବିଭିନ୍ନ ମୌଳିକ ସୁବିଧାଃ- ରାସ୍ତା , ଗମନାଗମନ , ସ୍ୱାସ୍ଥ୍ୟ , ଶିକ୍ଷା , ପାନୀୟଜଳ , ବିଦ୍ୟୁତ ଆଲୋକ ଓ ଏହିଭଳି ଆନେକ'ରୁ ବଞ୍ଚିତ ଅଛନ୍ତି ଗ୍ରାମବାସୀ । ଏସବୁ ବିକାଶ ସମ୍ପୂର୍ଣ୍ଣଭାବେ ଏଠାରେ ଅପହଞ୍ଚ ହୋଇପଡିଛି ।
ଗ୍ରାମବାସୀ'ଙ୍କ ନିରକ୍ଷରତା ସାଙ୍ଗକୁ ନିରୀହତା ଓ ଅସଚେତନତା 'ଅଭାବ'ର ସୁଯୋଗ ନେଇ ଏଠାକାର ବିକାଶ କ୍ଷେତ୍ରରେ ବ୍ଲକ ଓ ଜିଲ୍ଲା ପ୍ରଶାସନ ଠାରୁ ଆରମ୍ଭ କରି ନିର୍ବାଚିତ ଜନ ପ୍ରତିନିଧି ମାନେ ଭୁଆଁ ବୁଲାଇ ଚାଲିଛନ୍ତି । କେବେ ହେଲେ ଏମାନଙ୍କ ପାଦ ଏହି କୁମୁଟିପଙ୍କାଳ ଗ୍ରାମରେ ପଡି ନ ଥିବା ଗ୍ରାମବାସୀ ସେମାନଙ୍କ ଅଭିଯୋଗ'ରେ କହିଛନ୍ତି।
ଗ୍ରାମ'ରେ ଅନେକ ତଥା ମାଳ ମାଳ ସମସ୍ୟା ଭରିରହିଛି ହେଲେ ଏଠାରେ ମୁଖ୍ୟ ସମସ୍ୟା ହେଲାଃ- ରାସ୍ତା , ପାନୀୟଜଳ , ବିଦ୍ୟୁତ ଆଲୋକ ଓ ଶିକ୍ଷା-ବ୍ୟବସ୍ଥା । ଏ ସବୁ ବିକାଶ କି ସମସ୍ୟା ଏଠାରେ ଗ୍ରାଉଣ୍ଡ ଜିରୋ ତଥା ତୃଣମୂଳ ସ୍ତର'ରୁ ଦେଖିବାକୁ ଗଲେ ଏସବୁ ଏଠାରେ ଅତ୍ୟନ୍ତ ଗମ୍ଭୀରଜନକ ସ୍ଥିତିରେ ରହିଛି । ଏସବୁ ବିକାଶ କ୍ଷେତ୍ରରେ ଏଠାରେ ବର୍ଷ ବର୍ଷ ଧରି ଅତ୍ୟନ୍ତ ଉଦାସୀନତା ଓ ଅବହେଳା ମନୋଭାବ ପ୍ରଦର୍ଶନ କରାଯାଇ ଆସୁଅଛି । ଏଥିପାଇଁ ଗ୍ରାମବାସୀ'ଙ୍କ ନିରୀକ୍ଷରତା ଓ ନିରୀହତା ହିଁ ବୋଧହୁଏ ଦାୟୀ ।
ରାସ୍ତାଃ-ଏହି ଆଦିବାସୀ ବହୁଳ କୁମୁଟିପଙ୍କାଳ ଗ୍ରାମ'କୁ ଯେଉଁ ବାଟ ଓ ପାର୍ଶ୍ବ ଦେଇ ଗଲେ ମଧ୍ୟ ଏହା ଗଞ୍ଜାମ ଓ ଗଜପତି ଜିଲ୍ଲା ସୀମାନ୍ତରେ ରହିଥିବା ଯୋଗୁଁ ଗଞ୍ଜାମ ଜିଲ୍ଲା'ର ୪/୫ ଟି ବଡ଼ ବଡ଼ ଗ୍ରାମଦେଇ ଯିବାକୁ ହୋଇଥାଏ । ଗଞ୍ଜାମ ଜିଲ୍ଲା' ଦିଗପହଣ୍ଡି ପଞ୍ଚାୟତ'ର ବଦପଦା କି ବଡ଼ ସାମନ୍ତରା ପୁର ଗ୍ରାମଦେଇ ଗଲେ ସେହି ଗ୍ରାମଠାରୁ ପ୍ରାୟ ୪/୫ କିମିଃ ଦୂରତା ପର୍ଯ୍ୟନ୍ତ କୋଣସି ରାସ୍ତା ନ ଥିବା ତଥା ଅବାଟ ଦେଇ ଯିବାକୁ ହୋଇଥାଏ କୁମୁଟିପଙ୍କାଳ ଗ୍ରାମ'କୁ । ଏମିତି'କି ଏହି ଗ୍ରାମର ପଞ୍ଚାୟତ ସଦର ମହକୁମା ପୁରୁଣାପାଣି ଯିବାକୁ ହେଲେ ମଧ୍ୟ ଗଞ୍ଜାମ ଜିଲ୍ଲାର ବିଭିନ୍ନ ଗ୍ରାମଦେଇ ପ୍ରାୟ ୨୦ କିମିଃ ଦୂରତା ଦେଇ ଯିବାକୁ ହୋଇଥାଏ । ସେହିଭଳି ଗ୍ରାମଠାରୁ ବ୍ଲକ ସଦର ମହକୁମା ରାଃ-ଉଦୟଗିରି ଯିବାକୁ ଜଙ୍ଗଲ ପାହାଡ଼ ଦେଇ ହେଲେ ଦୂରତା ପ୍ରାୟ ୭୫ କିମିଃ ଏବଂ ମୁଖ୍ୟ ସଡ଼କପଥ ଦେଇ ଗଲେ ଦୂରତା ପ୍ରାୟ ୧୪୦ କିମି ପଡିଥାଏ ।
ରାସ୍ତା ନ ଥିବା ଯୋଗୁଁ କୋଣସି ହେଲେ ବିକାଶ କାର୍ଯ୍ୟ କୁମୁଟିପଙ୍କାଳ ଗ୍ରାମକୁ ପହଞ୍ଚି ପାରୁନି । ପାଦଚଲା ଅବାଟ ରାସ୍ତା ଏମିତି ଶୋଚନୀୟ ଅବସ୍ଥାରେ ରହିଛି ଯେ , ଥରେ ବର୍ଷା ହେଲେ ୩/୪ ଦିନ ପର୍ଯ୍ୟନ୍ତ ସେହି ରାସ୍ତା ଦେଇ ଲୋକଙ୍କ ଯିବା-ଆସିବା ଅସମ୍ଭବ ହୋଇ ପଡିଥାଏ । ଏମିତି'କି ଯୋଗାଯୋଗ ସବୁ କ୍ଷେତ୍ରରେ ପ୍ରାୟତଃ ବିଛିନ୍ନ ହୋଇ ଯାଇଥାଏ । ବହୁବାର ଏଠାରେ ପ୍ରଧାନମନ୍ତ୍ରୀ ସଡକ ଯୋଜନା'ରେ ରାସ୍ତା ନିର୍ମାଣ ଦାବି ହୋଇଥିଲେ ହେଁ ସେଥିପ୍ରତି କୋଣସି ସ୍ତର'ରେ ହେଲେ ମଧ୍ୟ ଗୁରୁତ୍ୱ ଦିଆଯାଇନି ।
ପାନୀୟଜଳଃ- ପାନୀୟଜଳ ସମସ୍ୟା ଏଠାରେ ଅତ୍ୟନ୍ତ ଗମ୍ଭୀରଜନକ ସ୍ଥିତିରେ ରହିଛି । ନାମକୁ ମାତ୍ର ଏଠାରେ୪ ଟି ନଳକୂପ ରହିଛି । ସେଥିମଧ୍ୟରୁ ୨ ଟି ଦୀର୍ଘବର୍ଷ ଠାରୁ ସମ୍ପୂର୍ଣ୍ଣ ଅକାମୀ ହୋଇ ପଡିରହି ଥିବା ବେଳେ ଅନ୍ୟ ୨ ଟି'ରେ ହାଣ୍ଡିଏ'ରୁ ୨ ହାଣ୍ଡି ପର୍ଯ୍ୟନ୍ତ ପାଣି ଅତି କଷ୍ଟ'ରେ ପାଣି ଆସୁଛି । ଗ୍ରାମରେ କୂଅ ନାହିଁ କି ପୋଖରୀ ନାହିଁ । ପାନୀୟ ଜଳ ଟୋପାଏ ପାଇଁ ଗ୍ରାମର ମହିଳା ମାନେ ଗ୍ରାମଠାରୁ ଦୀର୍ଘ ଦେଢ କିମିଃ ଦୁରତାରେ ଥିବା ମଦଗଡା ପାହାଡ଼ ତଳିଆ'ରୁ ପୁଣି ପାହାଡ଼ ଚଢି ଛୁଆଁ ଭଳି ଥିବା ଏକ ପଥର କୋରଡ'ରୁ ପାଣି ସଂଗ୍ରହ କରି କନାରେ ଛାଣି ଆଣନ୍ତି । ମଇଳା ପାଣି ଓ ବିଭିନ୍ନ ଜୀବଜନ୍ତୁଙ୍କ ଅଇଁଠା ପାଣି ସାଙ୍ଗକୁ ପାହାଡ଼- ଜଙ୍ଗଲ ମଧ୍ୟକୁ ଏତେ ଦୂରକୁ ଆସି ପାଣି ସଂଗ୍ରହ କରିବା ପାଇଁ ମନରେ ଭୟ ଥିଲେ ମଧ୍ୟ ଜୀବନ ବଞ୍ଚାଇବା ପାଇଁ ଏଠାକୁ ଆସି ପାଣି ସଂଗ୍ରହ କରି ନେବାକୁ ବାଧ୍ୟ ହେଉଛୁ ବୋଲି କହିଛନ୍ତି ଗ୍ରାମ'ର ସଂଯୁକ୍ତା ମଲ୍ଲିକ ଓ ରଞ୍ଜିତା ମଲ୍ଲିକ । ତେବେ ଗ୍ରାମରେ ୮ ଇଞ୍ଚିଆ ବୋର-ୱେଲ ଖୋଳାଇ ତାଦ୍ୱାରା ପାନୀୟଜଳ ଯୋଗାଇ ଦେବାପାଇଁ ଗ୍ରାମବାସୀ ଦାବୀ କରିଛନ୍ତି ।
ଗ୍ରାମରେ ସ୍ୱଚ୍ଛ-ଭାରତ ଅଭିଯାନ ଯୋଜନା'ରେ ପ୍ରତ୍ୟେକ ଘର'କୁ ପାଇଖାନା ଯୋଗାଇ ଦିଆଯାଇଛି , ହେଲେ ପାଣି'ର ଘୋର ଅଭାବ ଯୋଗୁଁ ପାଇଖାନା ଗୁଡିକ ମୂଳରୁ ହିଁ ବ୍ୟବହାର ହୀନ ହୋଇ ପଡିରହିଛି ।
ଶିକ୍ଷା-ବ୍ୟବସ୍ଥାଃ-ଶିକ୍ଷା ବ୍ୟବସ୍ଥା କହିଲେ ଗ୍ରାମରେ ଗତ ୨୦୦୮'ରେ ଏକ ବିଦ୍ୟାଳୟ ପ୍ରତିଷ୍ଠା ହୋଇଛି , ସେଠାରେ ୧ମ'ରୁ ୫ମ ଶ୍ରେଣୀ ପର୍ଯ୍ୟନ୍ତ ଶିକ୍ଷାଦାନ ବ୍ୟବସ୍ଥା ରହିଛି । ଏହି ବିଦ୍ୟାଳୟ ଉପରେ ନିକଟସ୍ଥ ଅଞ୍ଚଳ'ର ବାହାରତମ୍ପା , ,କୁମ୍ଭୀଖାଲ କୁମୁଟିପଙ୍କାଳ , ଭିତରତମ୍ପା , ପଦରବାଡ଼ି , ମାଳସିନ୍ଧିବା ଓ ନହନପୁର ପ୍ରଭୃତି ଗ୍ରାମର ପିଲାମାନେ ପାଠପଢ଼ା ଉପରେ ନିର୍ଭର କରିଥାନ୍ତି । ଗ୍ରାମର ଏହି ବିଦ୍ୟାଳୟ'ରେ ୨ ଜଣ ଶିକ୍ଷକ ନିଯୁକ୍ତ ହୋଇଥିଲେ ହେଁ ସିଆରସିସି ଓ ବିଇଓଃ ଙ୍କ ଛାତ୍ରଛାୟା ତଳେ ରହି ବିଦ୍ୟାଅଳୟ'କୁ ଆସନ୍ତି ନାହିଁ । ଏହି ବିଦ୍ୟାଳୟ'ରେ ମୋଟ ୪୧ ଜଣ ଛାତ୍ରଛାତ୍ରୀ ଅଛନ୍ତି , ହେଲେ ଏମାନଙ୍କୁ ସରକାରଙ୍କ ପକ୍ଷରୁ ଯୋଗାଇ ଦିଆ ଯାଉଥିବା ଶିକ୍ଷାଦାନ ,ମଧ୍ୟାହ୍ନ ଭୋଜନ , ପୋଷାକ , ପୁସ୍ତକ ପ୍ରଭୃତି ଉପରେ ସେମାନେ କିଛି ଜାଣନ୍ତି ନାହିଁ । ତେବେ ବିଦ୍ୟାଳୟ'ରେ ପିଲାଙ୍କୁ ସେସବୁ ଦିଆଯାଉ ନ ଥିଲେ ମଧ୍ୟ ତାହା ଯାଉଛି କୁଆଡେ ନା ମିଳିମିଶି ବାଟ-ମାରଣା କରାଯାଉଛି , ତାହା ଏଠାରେ ଏକ ବିରାଟ ପ୍ରଶ୍ନବାଚୀ ସୃଷ୍ଟି କରିଛି ।
ପ୍ରତ୍ୟେକ ଅଞ୍ଚଳ'ର ବିକାଶ କ୍ଷେତ୍ରରେ ଶିକ୍ଷା ଏକ ପ୍ରମୁଖ ଭୂମିକା ଗ୍ରହଣ କରି ଆସୁଥିବା ବେଳେ କୁମୁଟିପଙ୍କାଳ ଗ୍ରାମରେ ଶିକ୍ଷାବ୍ୟବସ୍ଥା ସମ୍ପୂର୍ଣ୍ଣ ଭାବେ ସବୁ ଦିନପାଇଁ ବିପର୍ଯ୍ୟସ୍ତ ଓ ଦିଗହରା ହୋଇପଡିଛି । ଯାହାକି , ଗ୍ରାମରେ ଜଣେ ହେଲେ ମଧ୍ୟ କେହି ଶିକ୍ଷିତ କି ଲେଖାପଢ଼ା ଜାଣିବା ଭଳି ନାହାନ୍ତି । ଏଭଳି ଗମ୍ଭୀର ସ୍ଥିତି ରହିଛି ଏଠାକାର ଶିକ୍ଷା-ବ୍ୟବସ୍ଥା ।
ବିଦ୍ୟୁତ-ଆଲୋକଃ- ଏଠାରେ ବିଦ୍ୟୁତ ଆଲୋକ ବ୍ୟବସ୍ଥା ନ କହିଲେ ଭଲ । ବିଭାଗୀୟ ବିଦ୍ୟୁତ ସେବା ଏଠାରେ ପହଞ୍ଚି ପାରିନି । ବିଦ୍ୟୁତ ଆଲୋକ କହିଲେ ଏଠାରେ ସୋଲାର ଲାଇଟ ସିଷ୍ଟମ ସମସ୍ତ'ଙ୍କ ଘରେ ଯୋଗାଇ ଦିଆଯାଇଛି । ହେଲେ ବହୁବର୍ଷ ଧରି ଅଧିକାଂଶ ଅକାମି ହୋଇ ପଡିରହିଛି । ସେଥିସହିତ ଯୋଗାଇ ଦିଆ ଯାଇଥିବା ମେସିନ ଗୁଡାକ ଅଚଳ ଓ ଅକାମି ହୋଇ ପଡ଼ିଥିବା ଯୋଗୁଁ ।ସୋଲାର ଲାଇଟ ଆଉ ଜଳୁନି ।ଗ୍ରାମବାସୀ ଅନ୍ଧକାର ମଧ୍ୟରେ ରହି ଆସୁଛନ୍ତି । କୁମୁଟିପଙ୍କାଲ ଗ୍ରାମଠାରୁ ଅତି ଛୋଟ ଗ୍ରାମ ତଥା ନିକଟସ୍ତ ୨ କିମି ଦୂରତା'ରେ ଥିବା ବାହାର ଦମ୍ପା ଗ୍ରାମ ପର୍ଯ୍ୟନ୍ତ ବିଦ୍ୟୁତ ବ୍ୟବସ୍ଥା ହୋଇଥିଲେ ହେଁ କୁମୁଟିପଙ୍କାଳ ଗ୍ରାମକୁ ବିଦ୍ୟୁତ ବ୍ୟବସ୍ଥା ହୋଇପାରିନି ।
ଗ୍ରାମରେ ଅଙ୍ଗନବାଡି କେନ୍ଦ୍ର ରହିଛି , ହେଲେ ଅଙ୍ଗନବାଡି କର୍ମୀ କି ହେଲପର ନିୟମିତ ଆସୁନାହାନ୍ତି । ଯାହା ଫଳରେ ଏଠାରେ ଥିବା ପିଲାମାନେ ପାଠ-ଖେଳ'ରୁ ବଞ୍ଚିତ ହେବା ସହ ପୁଷ୍ଟିକର ଖାଦ୍ୟ ପାଇପାରନ୍ତି ନାହିଁ ଓ ଗର୍ଭବତୀ ମହିଳା ମାନଙ୍କୁ ଛତୁଆ କି ଅନ୍ୟାନ୍ୟ ସ୍ୱାସ୍ଥ୍ୟ ସମ୍ଭନ୍ଧୀୟ ଆବଶ୍ୟକୀୟ ସୂଚନା ମିଳି ପାରୁନାହିଁ ।
ସ୍ବାସ୍ଥ୍ୟସେବାଃ- ସ୍ବାସ୍ଥ୍ୟସେବା କହିଲେ ଗ୍ରାମକୁ ରାସ୍ତା ନ ଥିବା ଯୋଗୁଁ ସ୍ବାସ୍ଥ୍ୟସେବା ଏଠାରେ ଅପହଞ୍ଚ ହୋଇପଡିଛି । ଗ୍ରାମବାସୀଙ୍କ ସାମାନ୍ୟ ଜ୍ୱର , କାଶ କି ଥଣ୍ଡା ହେଲେ ଗ୍ରାମବାସୀ ଜେନତେନ ପ୍ରକାରେ ଚେରମୁଳି ଖାଇ ରହିଯାଆନ୍ତି , ହେଲେ ଜରୁରୀକାଳୀନ ସ୍ବାସ୍ଥ୍ୟସେବା କି ଗର୍ଭବତୀ ମହିଳା'ଙ୍କୁ ହଠାତ ସ୍ୱାସ୍ଥ୍ୟବସ୍ଥା କିଛି ଅସୁବିଧା ହେଲେ କିଛି କରିହୁଏନି । ଗ୍ରାମବାସୀ ରୋଗୀକୁ ଖଟ କିମ୍ବା ଅନ୍ୟ ଉପାୟ'ରେ ବୋହିନେଇ ଅତି କଷ୍ଟରେ ଦୂରରେ ଥିବା ଗଂଜାମ ଜିଲ୍ଲାର ଡେଙ୍ଗାଓସ୍ତା ନଚେତ ବଡ ସାମନ୍ତରା ପୁର ସ୍ଥିତ ଡାକ୍ତରଖାନା'ରେ ପହଞ୍ଚାଇ ଥାଆନ୍ତି ।
ସେହିଭଳି ଗ୍ରାମର ଅନ୍ୟାନ୍ୟ ସମସ୍ୟା ଗୁଡିକ ମଧ୍ୟରେ ରେଶନ-କାର୍ଡ , ଗ୍ରାମର ପ୍ରଶାନ୍ତ ମଲ୍ଲିକ , ଶିବ ମଲ୍ଲିକ , ଶୁଶାନ୍ତ ମଲ୍ଲିକ ଓ ସନ୍ତୋଷ ମଲ୍ଲିକ ପ୍ରଭୃତିଙ୍କୁ ମିଳି ନ ଥିବା ବେଳେ ଗ୍ରାମ'ର ୨ ଜଣ ଉଦୟ ମଲ୍ଲିକ ଓ କାନ୍ଦ୍ରୀ ମଲ୍ଲିକ'ଙ୍କୁ ଭତ୍ତା ମିଳୁନି । ସେହିଭଳି ଗ୍ରାମର ମାତ୍ର ୬ ଜଣ'ଙ୍କୁ ବିଜ୍ଜ ପକ୍କାଘର ମିଳିଥିବା ବେଳେ ଅନ୍ୟମାନେ ଏହି ଯୋଜନା'ରୁ ସମ୍ପୂର୍ଣ୍ଣ ଭାବେ ବଞ୍ଚିତ ହୋଇ ଝାଟିମାଟି ଘରେ ଅତ୍ୟନ୍ତ ଦୟନୀୟ ପରିସ୍ଥିତି'ରେ ରହି ଆସୁଛନ୍ତି । ରୋଜଗାର ଓ ଚଳଣି କହିଲେ , ନିକତସ୍ତ ପାହାଡ'ରେ ବଗଡ଼ ଚାଷରେ ବିଭିନ୍ନ ଶସ୍ୟ ଜାତୀୟ ଫସଲ ଉତ୍ପାଦନ କରି ଯାହା ବିକ୍ରିବଟା ହୁଏ , ସେଥିରେ ପରିବାର ଭରଣ-ପୋଷଣ ହୋଇଥାଏ ।
ଆଜକୁ ପ୍ରାୟ ୮ ବର୍ଷ ହେବ, ଗ୍ରାମବାସୀ'ଙ୍କୁ ମନରେଗା ଯୋଜନା'ରେ କୋଣସି କାମ ମିଳିନାହିଁ । ଆଜି ପର୍ଯ୍ୟନ୍ତ ଗ୍ରାମରେ କେହି କୋଭିଡ'ରେ ସଂକ୍ରମିତ ହୋଇ ନ ଥିଲେ ମଧ୍ୟ କୋଭିଡ ସଚେତନତା ପାଇଁ କେହି ଏଠାକୁ ଆସିନାହାନ୍ତି । ଏମିତିକି , ଗ୍ରାମବାସୀ କରୋନା ସମୟରେ ସରକାରଙ୍କ ପ୍ରଦତ୍ତ ମାର୍ଗଦର୍ଶିକା ତଥା ମାସ୍କ ପିନ୍ଧିବା , ସାମାଜିକ ଦୂରତା ରକ୍ଷା କରିବା , ଜନଗହଳି ପୂର୍ଣ୍ଣ ସ୍ଥାନକୁ ନ ଯିବା ଏବଂ ବାରମ୍ବାର ହାତକୁ ଧୋଇବା ପ୍ରଭୃତି'ର ଗୁରୁତ୍ୱ କଣ , ସେମାନେ ଜାଣନ୍ତି ନାହିଁ ।
ଏସବୁ ସମସ୍ୟା ଗୁଡିକ ଉପରେ ଆମେ ରାଃ ଉଦୟଗିରି ବ୍ଲକ ପ୍ରଶାସନ ତଥା ବିଡ଼ିଓ ଶ୍ରୀ ପ୍ରଦୀପ ନାୟକ'ଙ୍କୁ ପଚାରିବାରେ , ସେ ଏ ସମ୍ପର୍କରେ କିଛି କହିବେ ନାହିଁ ବୋଲି ରୋକଠୋକ ଭାବେ ମନା କରି ଦେଇଥିଲେ ।
ଜିଲ୍ଲାପାଳ ଶ୍ରୀ ଲିଙ୍ଗରାଜ ପଣ୍ଡା'ଙ୍କୁ କୁମୁଟିପଙ୍କାଳ ଗ୍ରାମ'ର ବିଭିନ୍ନ ସମସ୍ୟା ଉପରେ ପଚାରିବା'ରୁ ସେ ଏହାର ପ୍ରତତ୍ୟୁତ୍ତର'ରେ କହିଥିଲେ ଯେ , ଗ୍ରାମର ଉପରୋକ୍ତ ବିଭିନ୍ନ ସମସ୍ୟା ଗୁଡିକର ସମାଧାନ କରାଯିବା ଦିଗରେ ପ୍ରଶାସନ ପକ୍ଷରୁ ଦୃଢ଼ ପଦକ୍ଷେପ ନିଆଯିବ । ଗ୍ରାମର ଅବାଟ ରାସ୍ତାକୁ ଦେଖିବା ପରେ ହିଁ ତାକୁ ମନରେଗା ଯୋଜନା'ରେ ନଚେତ ପ୍ରଧାନମନ୍ତ୍ରୀ ଗ୍ରାମ ସଡକ ଯୋଜନାରେ ସାମିଲ କରାଯାଇ ରାସ୍ତା ନିର୍ମାଣ କରାଯିବ । ପାନୀୟଜଳ କ୍ଷେତ୍ରରେ ମୁଖ୍ୟତଃ ପାହାଡିଆ ଅଞ୍ଚଳ ହୋଇଥିବା ଯୋଗୁଁ ନଳକୂପ ଖୋଳାଇଲେ ପାଣି ରହୁ ନ ଥିବ । ତେଣୁ ନିକଟସ୍ତ ଜଳସ୍ରୋତ'ରୁ ପାଇପ ଯୋଗେ ପାନୀୟ ଜଳ ଯୋଗାଣ ବ୍ୟବସ୍ଥା କରାଯିବା ଦିଗରେ ଉଚିତ ପଦକ୍ଷେପ ନିଆଯିବ । ଅନ୍ୟପକ୍ଷରେ ଗ୍ରାମରେ ଅନ୍ୟ ଯେଉଁସବୁ ସମସ୍ୟା ଗୁଡିକ ରହିଛି , ସେଥିପାଇଁ ବ୍ଲକ ପ୍ରଶାସନ'ଙ୍କୁ ନିର୍ଦ୍ଦେଶ ଦିଆଯିବ ଯେ , ଅତି ନିକଟ'ରେ ଏକ ପ୍ରତିନିଧି ଦଳ ସମ୍ପୃକ୍ତ କୁମୁଟିପଙ୍କାଳ ଗ୍ରାମକୁ ଯାଇ ସେଠାକାର ରହିଥିବା ସମସ୍ୟା ଗୁଡିକ ଚିହ୍ନଟ କରିବେ , ଏବଂ ତାହା ହେବାପରେ ସମସ୍ୟା ଗୁଡିକୁ ଦେଖି ସମାଧାନ କରାଯିବା ଦିଗରେ ବିହିତ ପଦକ୍ଷେପ ନିଆଯିବ ବୋଲି ଜିଲ୍ଲାପାଳ ଶ୍ରୀ ଲିଙ୍ଗରାଜ ପଣ୍ଡା କହିଥିଲେ ।
Please enter your comment!
You have entered an incorrect email address!
Save my name, email, and website in this browser for the next time I comment.
ଏମିତି ଢଙ୍ଗରେ ଜବାବ ଦେଇଥିଲି.....
ସେଦିନ ବାରୁଦ ଗଦାରେ ବସିଥିଲି.....
ହୃଦୟ ବିଦାରକ ଦୃଶ୍ୟ ଥିଲା.....
ରନିଂ ଗାଡ଼ିରେ ପ୍ରେମ!!!
OB News is your news and entertainment website. We provide you with the latest breaking news and videos straight from the real world first.
